Jong akteurspaar steel harte in ‘Mooiweer en warm’Athina Jansen en Carlo Daniels. (Foto: verskaf) Mooiweer en warm se Ruben en Maddy is ’n paartjie wat die beste in mekaar uitbring, en as ŉ mens kyk na die akteurs wat hulle vertolk, Carlo Daniels en Athina Jansen, blyk dit dat dié dinamika reeds op stel waargeneem kon word. Athina, wat tans weer in Suid-Korea is waar sy Engels gee, was gek oor haar karakter, die standvastige Maddy. “Ek en Maddy is al twee familie-georiënteerd. Dit was lekker om die karakter te vertolk as getroude vrou, entrepreneur en toekomstige ma.” Dit was vir Carlo heerlik om nie net teenoor meer gevestigde akteurs in die bedryf soos Antoinette Kellermann, Paul du Toit en Kim Cloete te speel nie, maar ook om die kassie met Athina te deel. “Ons het mekaar verstaan, nie net as karakters nie, maar ook in die spasie wat ons mekaar gegee het om te speel,” het Carlo gesê. “Jy hoop altyd dat dit werk wanneer jy teenoor iemand speel, en hier het dit beslis gewerk. Sy is baie talentvol en net ’n lekker mens.” Dit was vir Carlo aangenaam om ŉ wyle in die skoene van die geesdriftige Ruben te stap. Hy het dit veral geniet om Ruben se passie te kon ervaar en uitleef. “Ek geniet sy passie vir sy werk, sy passie vir die lewe, sy passie vir probleme oplos en sy passie vir wetenskap. Dis ’n inspirasie en ek het dit waardeer terwyl ek hom gespeel het. Hy is ook baie snaaks sonder dat hy dit weet,” vertel hy. “Hy is nou nie altyd ŉ mense-mens nie omdat hy so op sy werk gefokus is, maar dis iets wat ek van hom waardeer. Daar is ’n groot probleem wat in Mooiweer en warm opgelos moet word en hy is ’n deel van die oplossing.” Athina benadruk dat dit ŉ eer was om saam met die reeks se twee regisseurs, Ephraim Gordon en Zandré Coetzer, te kon werk. Sy erken dat sy ook baie by haar mede-akteurs tydens die verfilming van Mooiweer en warm geleer het. Tussen teaterwerk en televisiewerk, het die kassie Athina se hart verower. “Ek sal moet mik vir TV omdat ek die afgelope twee jaar soveel geleenthede voor die kamera gekry het, of dit nou ’n sepie, ’n reeks, ’n kinderreeks of ’n advertensie was. Almal het verskil, maar op sy eie manier is die TV-industrie vir my spesiaal.” Carlo, hoewel gemaklik voor die kamera, verkies die tuiskoms wat die verhoog vir hom bied. Sy voorliefde vir die teater vloei deur na sy televisie-toneelspel toe, iets wat Athina hoog op die prys gestel het. “Omdat Carlo ’n teater-akteur is, kon ek die ‘in die oomblik’-spel ervaar en alles gee wanneer die kamera rol. Dit was ’n ongelooflike ervaring.